Mandag eftermiddag skulle Basim optræde for byens konfirmander, men ingen mødte op.

Aalborg City har arrangeret sjov Blå Mandag for årets konfirmander, hvor der er aktiviteter i byen for de unge mennesker. En af aktiviteterne var en koncert med Basim på spillestedet Skråen. Han skulle have optrådt fra 16.30 til 18.00, men det blev for tomme sale - Ingen konfirmander mødte op. - Det er et nyt tiltag fra Aalborg City for at få konfirmander til at fejre Blå Mandag i byen. For at komme ind til koncerten, skulle man have et armbånd fra Aalborg City og være blevet konfirmeret i weekenden, og der var åbenbart ikke så mange konfirmander, der fejrede dagen i Aalborg, siger Basims manager Thomas Mårtensson. Der skal også være koncert de kommende mandage, hvor der arbejdes på en løsning, så der forhåbentlig kommer lidt flere tilskuere. Aalborg City armbåndene kan hentes i Salling, Friis og hos VisitAalborg af konfirmander. De giver adgang til flere aktiviteter og rabatter i byen.